1Keu teupimpén kor. Meunurot lagu Gitit. Zabur Nabi Daud. 2Ya TUHAN, Allah kamoe, kuasa Droeneueh meusyeuhu bansaboh bumoe! Keuagongan Droeneueh trok u langét 3jipeuca-e lé aneuëk-aneuëk miet dan aneuëk manyak. Peumeurintahan Droeneueh teugoh hana ék so nyang yok-yok keu teupeuseungab musoh atawa lawan. 4Watée lôn pandang langét nyan Droeneueh cebta, buleuen ngon bintang nyang Droeneueh pasang, 5peu kheueh manusia nyan, sampoe Droeneueh peuingat, soe jihnyan, sampoe Droeneueh peulara? 6Teuma, TUHAN beuôt jihnyan rab santeut deungon Allah, Droeneueh bri mahkota nibak jihnyan peunoh deungon keuagongan dan keuhoreumatan. 7Droeneueh bri kuasa nibak jih nyan ateueh alam raya nyoe, banmandum nyang Droeneueh cebta neupeutundok keu jih nyan: 8bubiri, leumô dan banmandum beulatang peulara nyang teupeulara, meunan cit deungon beulatang kleuet nyang lheueh di padang beulantara; 9cicém-cicém dan uengkot-uengkot, banmandum makhluk nyang na udeb di dalam laôt. 10Ya TUHAN, TUHAN kamoe, keuagongan Droeneueh meugah meusyeuhu bansaboh bumoe!
Zabur 8